এলনিউজ২৪ডটকম : লোহাগাড়ার চুনতি অভয়ারণ্য অভ্যন্তরে ঝিরি হতে বালী উত্তোলন করার ফলে ব্যাপকহারে পাহাড় নিধন হচ্ছে বলে এলাকাবাসীরা অভিযোগ করেছেন। এ অপকর্মে রাজনৈতিক পৃষ্টপোষকতায় একটি সংঘবদ্ধ চক্র সংশ্লিষ্ট বনবিট কর্মকর্তাকে বশ করে এ অপতৎপরতা চালাচ্ছে বলে অভিযোগ উঠেছে। এ সমস্যা দিন দিন প্রকট আকার ধারণ করছে। এভাবে চলতে থাকলে ভবিষ্যতে পরিবেশের মারাত্মক ক্ষতি হওয়ার আশংকা করা হয়েছে। জানা যায়, চুনতি অভয়ারণ্যের অভ্যন্তরে বহু ঝিরি রয়েছে। এ ঝিরির দু’পাশে পাহাড়গুলো বালির বুনট সমৃদ্ধ। প্রভাবশালীরা বর্ষা আসলে পাহাড়ের পাদদেশে খনন করে বালী উত্তোলন করে। ফলে আস্তে আস্তে পাহাড়ে ধ্বস নামে। অতি বৃষ্টি হলে পাহাড় খেকোরা চূড়ায় উঠে পাহাড়ের ঢাল কেটে দেয়। ফলে ঝিরিতেই বালী জমা হয়। পরে সুযোগ বুঝে ট্রাক ভর্তি করে বালীগুলি তারা অবাধে বিক্রি করে এমন অভিযোগ এন্তার। কেউ বাঁধা দিলে তাদেরকে বলা হয় সংশ্লিষ্ট কর্তৃপক্ষের কাছ থেকে নিলাম নিয়েই তারা বালি আহরণ করছেন।